Andelshavers ombytte av andeler ved fusjon av to utenlandskeverdipapirfond (skatteloven § 9-2 første ledd bokstav c)
Dato: 2003-03-21

Sammendrag: Det vurderes nå å fusjonere dette fondet med et annet utenlandsk fond som heter Fond II. Fondet skal være overdragende fond og Fond II overtagende fond. Begge verdipapirfond er utenlandsk registrerte aksjefond, som er skattemessig hjemmehørende i utlandet. Ifølge innsender vil den utenlandske fusjonen gjennomføres etter prinsippet "merger by absorption ". Aktiva og passiva vil overføres fra det overdragende verdipapirfond til det overtagende verdipapirfond. Andelseierne i det overdragende verdipapirfond mottar nye andeler i det overtagende verdipapirfond i forhold til tidligere andeler i det overdragende verdipapirfond. Bytteforholdet beregnes ut fra markedsmessige kurser på fusjonsdagen. Beholdningen til andelseierne i det overtagende verdipapirfond vil følgelig ikke bli berørt av fusjonen. På grunn av den utenlandske stats lovgivning er en fusjon mellom to registrerte verdipapirfond ifølge innsender skattenøytral for andelseierne i denne staten. Som nevnt ovenfor medfører det ingen skattemessig belastning for andelseiere bosatt i staten hvor fondene er skattemessig hjemmehørende, at de to fondene fusjonerer. Det samme er rettstilstanden for norske andelseiere ved fusjon av to norsk registrerte verdipapirfond. Det kan oppfattes som en konkurransevridning dersom norske andelseiere vil bli beskattet ved fusjon mellom to utenlandsk registrerte verdipapirfond. På denne bakgrunn ønskes det en bindende forhåndsuttalelse vedrørende de skatterettslige konsekvenser for den norske andelshaver ved fusjon mellom de to utenlandske verdipapirfond. Dersom det konkluderes med at fusjonen medfører realisasjon av andel på andelshavers hånd, ønskes det svar på om realisasjonstidspunktet er fusjonsåret. Dersom fusjonen medfører skattemessig kontinuitet på andelshavers hånd, ønskes det opplyst om eventuell gevinst/tap på andelshavers hånd først beregnes når andelshaver selger sine andeler. Innsender spør også om til hvilken verdi nye andeler i overtagende fond anses ervervet.

Skattedirektoratets vurderinger Skattedirektoratet legger til grunn at skattyter har 100 andeler i verdipapirfondet Fondet, som skal være det overdragende selskap ved en planlagt fusjon med verdipapirfondet Fond II. Skattyter forutsettes ikke å være regnskapspliktig. Begge verdipapirfondene er aksjefond, som er registrerte og skattemessig hjemmehørende i utlandet. Skattyter er skattemessig bosatt i Norge og etter internretten skattepliktig hit for gevinst ved realisasjon av andeler, jf. skatteloven § 10-31. Etter den relevante skatteavtale skal gevinst ved realisasjon av andel i aksjefond hjemmehørende i den utenlandske stat beskattes i Norge, når andelshaver er bosatt i Norge. Etter skatteloven § 9-2 første ledd bokstav c vil fusjonen, med bytte av andeler, anses som realisasjon av andeler for skattyter. Dersom realisasjon skjer ved en fusjon mellom selskaper hjemmehørende i Norge etter reglene i skatteloven § 11-1 flg. er realisasjonen unntatt fra gevinstbeskatning. Fusjonsreglene omfatter også fusjon mellom verdipapirfond hjemmehørende i Norge, jf. skatteloven §§ 11-2 annet ledd, 10-1 og 2-2 første ledd bokstav e. I denne saken fusjonerer to utenlandsk registrerte verdipapirfond som er skattemessig hjemmehørende i annen stat. Fusjonen reguleres av denne stats skatterett. For den norske andelshaver, som skattlegges i Norge, faller fusjonen ikke inn under unntakene i skatteloven § 11-1 flg. og transaksjonen anses som realisasjon etter skatteloven § 9-2 første ledd bokstav c. Ombytte av andeler i Fondet mot andeler i Fond II ved fusjon anses derfor som realisasjon av andelene i Fondet. Eventuell gevinst er skattepliktig etter skatteloven § 10-31 første ledd og tap fradragsberettiget etter samme bestemmelse annet ledd. Etter skatteloven § 14-2 første ledd annet punktum skal fordeler som tilføres fra andre tas til inntekt når skattyter får en ubetinget rett til ytelsen. Det er i saken ikke gitt nærmere opplysninger om når den planlagte fusjon skal gjennomføres. Skattedirektoratet legger derfor til grunn at gevinst eller tap periodiseres til det tidspunkt skattyter får en ubetinget rett til andelene i Fond II, jf. skatteloven § 14-2 første ledd annet punktum. Med hjemmel i skatteloven § 10-32 første ledd, jf. § 10-30 første ledd, skal gevinst eller tap ved realisasjon av andeler mv. settes til vederlaget ved realisasjonen, fratrukket andelens inngangsverdi. Med bakgrunn i at transaksjonen anses som realisasjon skal markedsverdien legges til grunn ved fastsettelse av utgangsverdien på andelene i Fondet som gir grunnlag for realisasjonsbeskatning og ny inngangsverdi på andelene i Fond II. Verdien på andelene i Fondet gir grunnlag for det antall andeler skattyter mottar i Fond II. Skattyter får inngangsverdi på andelene i Fond II tilsvarende  markedsverdien på andelene i Fondet på realisasjonstidspunktet. Konklusjon Ombytte av andeler i verdipapirfondet Fondet til andeler i Fond II anses som realisasjon og gevinst er skattepliktig for skattyter etter skatteloven § 10-31 første ledd. Et eventuelt tap vil være fradragsberettiget etter skatteloven  § 10-31 annet ledd. Tap/gevinst periodiseres til det tidspunkt skattyter får en ubetinget rett til andelene i Fond II, jf. skatteloven § 14-2 første ledd annet punktum.